b'\n_START_ARTICLE_\nLangit Cinta\n_START_SECTION_\nSinopsis\n_START_PARAGRAPH_\nAliff Zulkarnain (Keith Foo) merupakan seorang anak kepada Datuk Affendi (Datuk Jalaluddin Hassan), pemilik kepada sebuah syarikat hartanah di Kuala Lumpur. Mereka mahu membangunkan resort di Pulau Perindu, Langkawi denga bantuan nelayan, Budiman (Farid Kamil) untuk menghasut ahli kampung untuk menjual tanah mereka. Khadejah (Nur Fazura) pula menentang penjualan tersebut dek kerana hakikat rumahnya itu dibina oleh arwah bapanya. Aliff cuba untuk menyelesaikan masalah tersebut dengan cuba mendekati ibu Khadejah, Mak Piah (Ogy Ahmad Daud). Bibit-bibit percintaan mulai mekar apabila Aliff melihat akan kepentingan rumah tersebut kepada Khadejah dan Mak Piah._NEWLINE_Dia juga mula mengenali erti kehidupan sebenar dan belajar memahami bahawa kesederhanaan itu indah. Biarpun hubungannya ditentang keluarga, namun Aliff nekad memperisterikan Khadejah. Bermula dari situ, kehidupan Aliff dirundung pelbagai dugaan dan cabaran demi cabaran harus ditempuh dalam hidup dua insan itu.\n_START_SECTION_\nPenerbitan\n_START_PARAGRAPH_\nFilem ini mendapat inspirasi dari kisah percintaan antara ibubapa pengarah, Osman Ali. Filem ini telah menjalani pengambaraan selama 50 hari di Pulau Tuba, Langkawi, Sabah dan Lembah Klang. Farid Kamil, yang membawakan watak Budiman telah menggelapkan kulitnya agar sesuai dengan pekerjaannya sebagai seorang nelayan. Tempoh tiga minggu diperlukan untuk membina rumah Khadeja yang terletak di tepi laut.\n_START_SECTION_\nTayangan\n_START_PARAGRAPH_\nMajlis pratonton filem ini telah diadakan pada 22 Disember 2015 di GSC Cathay Cineleisure, Petaling Jaya. Tayangan perdana bagi filem ini telah dilakukan pada 5 Januari 2016 di Langkawi.Filem ini telah ditayangkan kepada umum pada 7 Januari 2016.\n_START_SECTION_\nUlasan\n_START_PARAGRAPH_\nRata-rata ulasan mengenai filem ini ialah positif. Ajami Hashim dari Astro Awani dan AR Rizu dari Malaysiakini senada dalam ulasan mereka terhadap filem ini iaitu "...sebuah filem bertih jagung yang ringan dan santai ". Aqmar Mustaza dari Sinar Harian memuji aspek sinematografi filem ini. Huzz dari portal kehidupan Instaonline.com.my memberi empat dari enam bintang kepada filem ini.'